32003R0877
L 126/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 877/2003 НА КОМИСИЯТА
от 21 май 2003 година
относно временно разрешение на употребата на регулатор на киселинността „бензоена киселина“ в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 (2), и по-специално членове 3 и 9д, параграф 1 от нея,
като има предвид, че:
(1)
Съгласно Директива 70/524/ЕИО не може да бъде пусната в обращение добавка без предоставяне на разрешение от Общността.
(2)
В случая с добавките, посочени в част II на приложение В към Директива 70/524/ЕИО, които включват регулатори за киселинност, може да бъде издадено временно разрешение за една нова добавка, която да бъде използвана в храни за животни, ако определените в тази директива условия са изпълнени, и ако, предвид наличните резултати, може да се направи разумно предположение, че когато бъде употребена в храните за животни, тя ще има един от ефектите, посочени в член 2, буква а) от тази директива. Такова временно разрешение може да бъде издадено за период, не по-дълъг от четири години.
(3)
Оценката на заявлението за разрешение, подадено по отношение на препарата за регулиране на киселинност „Бензоена киселина“ показва, че посочените в Директива 70/524/ЕИО условия са изпълнени.
(4)
По тази причина препаратът за регулиране на киселинност „Бензоена киселина“ следва да бъде разрешен временно за период от четири години.
(5)
Научният комитет по храненето на животните изрази, при известни условия, положително становище за безопасността на препарата, който принадлежи към групата „Регулатори на киселинност“, по отношение на свине за угояване.
(6)
Оценката на заявлението показва, че са необходими някои процедури за защита на работниците от експозиция на добавката „Бензоена киселина“. Такава защита обаче е осигурена от прилагането на Директива 89/391/ЕИО на Съвета от 12 юни 1989 г. относно въвеждане на мерки за насърчаване подобряването на безопасността и здравето на работниците на работното място (3).
(7)
Мерките, предвидени в настоящия регламент, са в съответствие със становището на Постоянната комисия по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Добавката „бензоена киселина“, принадлежаща към групата „Регулатори на киселинност“ и посочена в приложението, се разрешава за употреба като добавка при храненето на животни при условията, определени в приложението.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 май 2003 година.